<classify> SERIKALI kupitia Wizara ya Afya, Maendeleo ya Jamii, Jinsia, Wazee na Watoto itaokoa takribani Sh bilioni 10 kwa mwaka ambazo zingetumika katika kuhifadhi chanjo za watoto pamoja na vifaa, kwa ujenzi wa Bohari ya Taifa ya Chanjo kwa gharama ya kiasi cha Sh bilioni 1.2.Waziri wa Afya, Maendeleo ya Jamii, Jinsia, Wazee na Watoto, Ummy Mwalimu alisema hayo jijini Dar es Salaam baada ya kufanya ziara ya kukagua maendeleo ya ujenzi wa jengo la Bohari ya Taifa ya Chanjo, akiongozana na Katibu Mkuu wa wizara hiyo anayeshughulikia Afya, Dk Zainab Chaula. Kwa kiasi kikubwa, Ummy ameridhishwa na hali ya ujenzi huo hususan katika ujenzi wa vyumba vya kuhifadhia chanjo stoo, jambo litakalosaidia wananchi hususan wazazi wenye watoto wadogo kupata chanjo kwa wakati.Pia, alimpongeza Meneja Mpango wa Taifa wa Chanjo, Dk Dafrosa Lyimo kwa kushirikiana na mkandarasi kwa usimamizi mzuri wa jengo hilo hadi kufikia hatua ya mwisho. Naye Katibu Mkuu Idara Kuu ya Afya, Dk Chaula aliahidi kuendelea kusimamia vizuri shughuli zote ili kuendelea kuboresha sekta ya afya kwa kasi ili wananchi wa hali zote wanufaike.Kwa upande mwingine, Dk Chaula alisisitiza juu ya ushirikiano baina ya watumishi katika sekta ya afya ili kurahisisha utendaji kazi kwa urahisi katika ngazi zote, hali itayosaidia wananchi kupata huduma bora. Kwa upande wake, Meneja Mpango wa Taifa wa Chanjo, Dk Lyimo alisisitiza kwamba jengo hilo litakapokamilika litaleta faida nyingi katika kutoa huduma kwa wananchi ikiwemo kurahisisha usambazaji wa chanjo katika ngazi ya mkoa, na kurahisisha upatikanaji wa chanjo hizo katika ngazi zote kwa wakati wowote. Dk Lyimo ameahidi kuendelea kusimamia kwa ukaribu shughuli zote za mpango huo ikiwemo upatikanaji wa chanjo kwa wakati wote na mahali popote ili wananchi waendelee kupata huduma hiyo.  <topic>: KITAIFA 